የኢትዮጵያ ብሔራዊ የቴክኖሎጂ ፍኖተ ካርታ ተዘጋጀ
የኢትዮጵያ ብሔራዊ የቴክኖሎጂ ፍኖተ ካርታ  መዘጋጀቱ  ተገለጸ ።ፍኖተ ካርታው በቀጣይ አስር አመታት የሚተገበር ይሆናል ተብሏል፡፡ላለፉት ሶስት አመታት በኢፌዴሪ ሳይንስና ቴክኖሎጂ ሚኒስቴር አስተባባሪነት ሲዘጋጅ የቆየው የቴክኖሎጂ ፍኖተ ካርታ ተጠናቆ ይፋ ተደርጓል፡፡ የቴክኖሎጂ ፍኖተ ካርታው የተዘጋጀው ሀያ በሚሆኑ ዘርፎች ነው፡፡  የሰብል ልማት፣ መስኖ፣ ስኳር ፣ ሲሚንቶ፣ የአካባቢ ጥበቃ እና የባቡር መሰረተ ልማት እስካሁን ተጠናቀው ለህትመት የበቁ ሰባት ዘርፎች ናቸው፡፡የሳይንስና ቴክኖሎጂ ሚኒስትር ዶክተር ኢንጂነር ጌታሁን መኩሪያ የቴክኖሎጂ ፍኖተ ካርታ ለባለድርሻ አካላት ይፋ በተደረገበት ወቅት እንደ ገለፁት በቴክኖሎጂ ፍኖተ ካርታው ዝግጅት ወቅት ከዩኒቨርስቲ ፣ ከምርምር ተቋማት እና ከፌዴራል መስሪያ ቤቶች የተወጣጡ ምሁራኖች ተሳትፈውበታል፡፡የደቡብ ኮሪያ የሳይንስና ቴክኖሎጂ ኢንስቲትዩት በማማከር፣ የተዘጋጀውን ፍኖተ ካርታ በመከለስ እና የኮሪያን ተሞክሮ በማካፈል ከፍተኛ አስተዋጽኦ ማድረጉን ገልጸዋል ሚኒስትሩ፤የቴክኖሎጂ ፍኖተ ካርታው በቀጣይ አስር አመታት የሚተገበር እንደሚሆንም ሚኒስትሩ ተናግረዋል፡፡ከየሴክተር መስሪያ ቤቱ በተወጣጡ ባለሙያዎች የአስር አመት የትግበራ መርሀ ግብር ተዘጋጅቶለታል፡፡ ለትግበራው ሁሉም ባለድርሻ አካላት የራሳቸውን ጥረት እንዲያደርጉ ጥሪ አቅርበዋል፡፡ፍኖተ ካርታው ኢትዮጵያ እኤአ በ2025 መካከለኛ ገቢ ካላቸው ሀገራት ተርታ ለመሰለፍ የያዘችውን ግብ ለማሳካት በዘርፉ የሚጠበቀውን ምርታማነት የሚያመጣ ነውም ተብሎለታል፡፡